Рубен Дарио
Вечер в тропика

Превод от испански: Стоян Бакърджиев, 1967

chitanka.info

Вечерта печална скрива

с кадифето си морето

и с дълбока скръб обвива

небето.

Някаква тъга позната

трепва в бездните студени.

Вятър лъхне ли, вълната

стене.

Гласовете на мъглата плачат — слънцето умира. Милост! — плиска се водата, не спира.

Тих покой в небето скита. Морският ветрец сега носи песничка, пропита с тъга.

С рог засвирва далнината, странна песен се долавя, сякаш ехо в планината запява.

То невидимото беше… Сякаш, зажаднял за кръв, срещу вятъра ревеше лъв.

Издание:

Рубен Дарио

Песни за живота и надеждата

Подбор и превод: Стоян Бакърджиев

ИК „Народна култура“ С., 1967.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.